מספר פנימי: 2159500

הכנסת העשרים וארבע

**יוזם:**  **חבר הכנסת** **רון כץ**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

פ/1749/24

הצעת חוק העונשין (תיקון – חילוט רווחי סרסרות), התשפ"א–2021

|  |  |  |  |  |
| --- | --- | --- | --- | --- |
| הוספת סעיף 203ה | 1. | בחוק העונשין, התשל"ז–1977[[1]](#footnote-2) (להלן – החוק העיקרי), אחרי סעיף 203ד יבוא: | | |
|  |  | "חילוט | 203ה. | הורשע אדם בעבירה לפי סעיף 199, 201, 202, 203 או 203ב, יורה בית המשפט על חילוט רווחיו מביצוע העבירה; לעניין זה, "רווח" – בין אם בכסף או בשווה כסף." |
| תיקון סעיף 377ד | 2. | בסעיף 377ד לחוק העיקרי, בהגדרה "עבירה", לפני "עבירת החזקה" יבוא "עבירה מהעבירות המפורטות בסעיף 203ה". | | |

דברי הסבר

תופעת הזנות גורמת לבעיות חברתיות קשות. מרבית העובדים בזנות, בעיקר נשים, מגיעים לעיסוקם מתוך מצוקה. לא זו אף זו, הזנות מעצם טיבה מחמירה ומעמיקה את מצוקתם, פוגעת בכבודם ומקשה עליהם להשתלב בחברה. יש גם מי שמנצלים את מצוקתם של עובדות ועובדי תעשיית הזנות לשם יצירת רווח כספי על גבם.

בשל כך, מוצע לתת בידי הרשויות כלי נוסף, שיאפשר מחד גיסא להיאבק בהיבטים הכלכליים של התופעה, ומאידך גיסא לסייע בשיקומם של עובדות ועובדי הזנות.

לפי ההצעה, אם אדם הורשע בעבירות הבאת אדם לידי מעשה זנות או לידי עיסוק בזנות, או בעבירה של ניצול קטין לזנות לפי סעיפים 199, 201, 202, 203 או 203ב לחוק העונשין, התשל"ז–1977 (להלן – החוק), בית המשפט יורה על חילוט רווחיו מביצוע העבירה. הרווחים שיחולטו יועברו לקרן הייעודית שהוקמה לפי סעיף 377ה לחוק. קרן זו מיועדת כיום לשיקום נפגעי עבירה של החזקה בתנאי עבדות וסחר בבני אדם, טיפול בהם והגנה עליהם, תשלום פיצויים לנפגעי העבירות, מניעת ביצוע העבירות ואכיפה. מוצע כי הקרן תפעל גם למען נפגעי עבירת הסרסרות ועבירות הבאת אדם או קטין לידי מעשה זנות או לידי עיסוק בזנות, כמפורט לעיל.

הצעות חוק זהות הונחו על שולחן הכנסת העשרים על ידי חבר הכנסת מיקי לוי (פ/5085/20) ועל ידי חברת הכנסת מרב מיכאלי (פ/5086/20), על שולחן הכנסת העשרים ושתיים על ידי חברת הכנסת תמר זנדברג (פ/517/22) ועל ידי חבר הכנסת מיקי לוי (פ/518/22), על שולחן הכנסת העשרים ושלוש על ידי חבר הכנסת מיקי לוי (פ/368/23), ועל ידי חברת הכנסת מרב מיכאלי (פ/938/23), ועל שולחן הכנסת העשרים וארבע על ידי חברת הכנסת מרב מיכאלי (פ/594/24).

הצעות חוק דומות בעיקרן הונחו על שולחן הכנסת התשע-עשרה על ידי חבר הכנסת דוד צור וקבוצת חברי הכנסת (פ/2787/19), על ידי חבר הכנסת מיקי לוי (פ/581/20; הוסרה מסדר היום ביום א' בשבט התשע"ח (17 בינואר 2018), על ידי חברת הכנסת מרב מיכאלי (פ/582/20; הוסרה מסדר היום ביום א' בשבט התשע"ח (17 בינואר 2018), על ידי חברת הכנסת שולי מועלם-רפאלי (פ/2813/20), על ידי חברת הכנסת עליזה לביא (פ/3933/20) ועל ידי חברת הכנסת מיכל רוזין וקבוצת חברי הכנסת (פ/4990/20), ועל שולחן הכנסת העשרים ושתיים, על שולחן הכנסת העשרים ושלוש ועל שולחן הכנסת העשרים וארבע על ידי חברת הכנסת תמר זנדברג (פ/517/22; פ/2010/23; פ/596/24).

הצעת החוק זהה לפ/594/24 ולפיכך לא נבדקה מחדש על ידי הלשכה המשפטית של הכנסת.

--------------------------------

הוגשה ליו"ר הכנסת והסגנים

והונחה על שולחן הכנסת ביום

ג' באב התשפ"א (12.07.2021)

1. ס"ח התשל"ז, עמ' 226. [↑](#footnote-ref-2)